Rijeka, 19. srpnja 2020.g.

**OBJAVA ZA MEDIJE**

**RIJEČKA PLAŽA GRČEVO POSTALA BALTHAZARGRADSKO KUPALIŠTE**

**Omiljena riječka plaža Grčevo postala je Balthazargradsko kupalište, a veliko i veselo otvorenje održano je u subotu navečer, u sklopu dječjeg festivala Tobogan Europske prijestolnice kulture, koji je upravo u tijeku, u suradnji EPK programa Lungomare Art i Dječja kuća.**

Naime, **Balthazargradsko kupalište jedna je od deset trajnih umjetničkih instalacija koje se u sklopu projekta Europske prijestolnice kulture otvaraju na različitim mjestima duž obale u Primorsko-goranskoj županiji.**

U ovom slučaju, **studentice Akademije primijenjenih umjetnosti u Rijeci Antonela Brenko, Klara Dujmović, Katarina Kožul i Gea Rajić, pod mentorstvom umjetnika i profesora Igora Eškinje**, osmislile su i postavile **veliku Balthazargradsku skulpturu** na samom kupalištu, kao i **interaktivne natpise na betonskom platou plaže, koji se aktiviraju vodom**.   
Podsjetimo, upravo za ovu priliku na Akademiji primijenjenih umjetnosti u Rijeci proveden je **kolegij Prostorne prakse 1 i 2**, financiran kroz EPK projekt, amlade su se umjetnice inspirirale temom popularnog Profesora iz crtića, s obzirom da je za izgled Balthazargrada poslužila upravo riječka vizura.

U protokolarnom dijelu otvorenja okupljene su redom pozdravili direktorica RIJEKE 2020 **Irena Kregar Šegota**, predstavnica autorskog tima **-** studentica **Katarina Kožul** i dekanica Akademije primijenjenih umjetnosti **Letricija Linardić**, te pročelnica Upravnog odjela za kulturu, sport i tehničku kulturu PGŽ **Sonja Šišić** i riječki gradonačelnik **Vojko Obersnel**.

Za cjelovečernju glazbenu zabavu na Balthazargradskom kupalištu brinuli su se **Marin Alvir i bend “Marinada”**, a kulisu prvom nastupu Marinade dalo je predstavljanje slikovnice “Barbajol”, kastavskog slikara **Saše Jantoleka**.

**Glavni partner RIJECI 2020 u realizaciji Balthazargradskog kupališta je Akademija primijenjenih umjetnosti u Rijeci, a ruku pomoći dao je i Pajol bar, na čelu s Harisom Tančicom.** Ovo je četvrta po redu Lungomare Art trajna umjetnička instalacija postavljena u okviru projekta Europske prijestolnice kulture, nakon Lovranske Drage, Brseča i Riječke ribarnice.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42